Luis Vasconcelos

Ferrarin kilpailijat ovat nopeasti reagoineet Maranellon miehistön sisäisiin erimielisyyksiin. Sekä Mercedes että Renault ovat tehneet tunnusteluja Ferrarin teknisen päämiehen Mattia Binotton kaappamiseksi.

Jo jonkin aikaa Ferrarin tallipäällikkö Maurizio Arrivabene ja Binotto ovat ottaneet etäisyyttä toisiinsa ja tiimin sisällä epäillään, että heidän olisi mahdotonta jatkaa yhteistyötä tulevaisuudessa.

Japanin kisaviikonloppuna välirikko tuli julkiseksi, kun Arrivabene kritisoi teknistä osastoa, ja vaikka miehet olivat jutelleet vielä keskenään, heidän ei uskota enää jatkavan enää pitkään samassa tallissa.

Edellisen pääjohtajan Sergio Marchionnen kuolemaan asti elokuun alussa näytti siltä, että Arrivabenen sopimusta ei jatketa, jolloin Binottosta olisi tullut tiimin päämies.

Jatkuu mainoksen jälkeen Mainos päättyy

Marchionnen kuolema ja Philip Morris -yhtiön entisen päämiehen Louis Camillerin nimitys hänen tilalleen muuttivat tilannetta. Austinin varikolla uumoiltiin Arrivabenen allekirjoittaneen jo kolmivuotisen jatkopestin, joka pitää hänet Ferrarilla vuoden 2021 loppuun asti.

Näin Ferrarin kilpailijoissa heräsi toivo, että Binotto olisi lähdössä Ferrarilta kuluvan vuoden lopussa. Italialaislähteidemme mukaan Binotto olisi ilmoittanut Camillerille, että ’’minä tai hän’’, millä hän viittasi Arrivabeneen.

Näin Mercedeksen ja Renaultin uumoillaan osoittaneen välittömästi kiinnostuksensa Binottoon, joka on kerännyt ansiot Ferrarin auton massiivisesta parannuksesta kolmen viime vuoden aikana.

Mercedeksellä menestynyt Ferrarin entinen tekninen johtaja Aldo Costa kuuluu Binotton ystäväpiiriin ja hänen uskotaan olevan parhaissa asemissa houkuttelemaan kaverinsa Mercedeksen leiriin. Costa itse on vetäytymässä taka-alalle mestaritiimin autopuolella.

Sveitsiläissyntyinen Binotto pystyisi korvaamaan Costan erinomaisesti saksalaistiimissä. Hän hallitsee niin mekaanisen insinöörityön kuin moottoripuolen johtamisen, minkä on todistanut Maranellossa. Mercedeksellä moottoreista vastaa Andy Cowell.

Myös Renault on kaupoilla vakavissaan, sillä se kaipaa hartaasti lisävahvuutta tekniseen osastoonsa. Nimenomaan Renaultille Binotto olisi elintärkeä apu nostamaan sen voimayksikköjen kehitystyö uudelle tasolle. Tosin on hankala hahmottaa, miten hän sijoittuisi Renaultin nykyisen moottoriosaston johtokaksikon Marcin Budkowskin ja Bob Lobellin rinnalle.

Pallo on Ferrarilla, mutta ratkaisut on tehtävä nopeasti, sillä Binotto haluaa asiat selväksi Maranellossa ennen kuin Mercedes ja Renault voivat alkaa tarjouskilpailunsa.